মমতার চাপেই GST কমাল মোদি সরকার!

ওয়েব ডেস্ক: শেষমেশ পশ্চিমবঙ্গের মুখ্যমন্ত্রী মমতা বন্দ্যোপাধ্যায়ের (Mamata Banerjee) দাবিকেই মান্যতা দিল কেন্দ্র। জীবনবিমা ও স্বাস্থ্যবিমার উপর থেকে সম্পূর্ণভাবে মকুব করা হল জিএসটি (GST)। পাশাপাশি বদলে গেল পণ্য ও পরিষেবা করের কাঠামোও। তৃণমূল কংগ্রেস (Trinamool Congress) এই সিদ্ধান্তকে জনগণের জয় হিসেবে দেখছে। দলের দাবি, কেন্দ্রের সরকার চাপে মাথা নত করেই এই সিদ্ধান্ত নিতে একপ্রকার বাধ্য হয়েছে।

এই সম্পর্কে এক্স হ্যান্ডেলে একটি পোস্ট করে তৃণমূলের তরফে বলা হয়েছে, “সাধারণ মানুষের জয়, বধির শাসকের বিরুদ্ধে জয়। প্রথম দিন থেকেই মমতা বন্দ্যোপাধ্যায় জনবিরোধী অর্থনীতির বিরুদ্ধে লড়াই করে এসেছেন। নরেন্দ্র মোদির সরকার কোণঠাসা হয়ে অবশেষে নতিস্বীকার করেছে। আমরা সংসদে, রাস্তায় মানুষের পাশে থেকে লড়াই চালিয়ে যাব।”

আরও পড়ুন: জীবনবিমা ও স্বাস্থ্যবিমা থেকে উঠল GST, চালু হল করের নতুন ২ স্ল্যাব!

যদিও জিএসটি কাউন্সিলের বৈঠকের (GST Council Meeting) পর কেন্দ্রীয় অর্থমন্ত্রী নির্মলা সীতারামন (Nirmala Sitharaman) জানিয়েছেন, মূলত মধ্যবিত্তের কথা ভেবেই এই বড় পরিবর্তন আনা হয়েছে। নতুন কর কাঠামোয় ১৭৫টি পণ্যের দাম কমতে পারে বলে অনুমান। ২২ সেপ্টেম্বর থেকে কার্যকর হবে এই নতুন জিএসটি কাঠামো।

জিএসটি কাঠামোয় যা যা বদল হচ্ছে :

স্বাস্থ্যবিমা ও জীবনবিমায় আর কোনও জিএসটি থাকছে না।

৩৩টি জীবনরক্ষাকারী ওষুধে জিএসটি শূন্য।

রুটি, পনির, দুধ সহ কয়েকটি খাদ্যপণ্যে জিএসটি একেবারে মকুব।

তেল, ঘি, মাখন, নুডলস, বিস্কুট, চানাচুর, পাস্তা, সস প্রভৃতি খাদ্যপণ্য, সাবান, শ্যাম্পু, ব্রাশ, কৃষি সরঞ্জাম, ট্র্যাক্টর, কীটনাশক, চিকিৎসা-সরঞ্জাম (থার্মোমিটার, গ্লুকোমিটার, অক্সিজেন, চশমা ইত্যাদি) — সবকিছুতেই জিএসটি নেমে এল ৫ শতাংশে।

এসি, টিভি, ডিশওয়াশিং মেশিন, মনিটর, ৩৫০ সিসির কম বাইক, ছোট গাড়ি, বাস, ট্রাকের মতো পণ্যে কর কমে ১৮ শতাংশে।

পড়ুয়াদের খাতা, পেনসিল, রবার, ম্যাপের মতো সামগ্রীতে জিএসটি একেবারেই মকুব।

যেসব জিনিসে GST বাড়ছে:

কোল্ড ড্রিঙ্কস, গুটখা, পানমশলা, সিগারেট, জর্দা, দামী গাড়ি ও ৩৫০ সিসির ওপরে বাইকের জিএসটি বাড়িয়ে ৪০ শতাংশ করা হচ্ছে।